b'\n_START_ARTICLE_\nBacova, Timi\xc8\x99\n_START_SECTION_\nLocalizare\n_START_PARAGRAPH_\nSatul Bacova se g\xc4\x83se\xc8\x99te la 5 km de ora\xc8\x99ul Buzia\xc8\x99 \xc8\x99i la jum\xc4\x83tatea drumului dintre Timi\xc8\x99oara \xc8\x99i Lugoj, pe drumul jude\xc8\x9bean DJ592. Prin Bacova trece calea ferat\xc4\x83 Timi\xc8\x99oara-Buzia\xc8\x99-Lugoj cu sta\xc8\x9bia CFR Bacova. Localitatea se \xc3\xaenvecineaz\xc4\x83 la vest cu Chevere\xc8\x99u Mare, la nord cu S\xc3\xa2rbova, la est cu Buzia\xc8\x99 \xc8\x99i la sud cu Vucova. Bacova se afl\xc4\x83 la 118 m deasupra nivelului m\xc4\x83rii. Satul este a\xc8\x99ezat \xc3\xaen orizontal \xc8\x99i vertical cu str\xc4\x83zi paralele \xc8\x99i drepte.\n_START_SECTION_\nIstorie\n_START_PARAGRAPH_\nPe teritoriul actual al localit\xc4\x83\xc8\x9bii a existat \xc3\xaenc\xc4\x83 din secolele IV - V o a\xc8\x99ezare relativ mare. Satul a fost locuit de rom\xc3\xa2ni, dar ace\xc8\x99tia s-au retras cu timpul \xc3\xaen satele \xc3\xaenvecinate \xc8\x99i \xc3\xaen p\xc4\x83durea Chevere\xc8\x99ului. Satul a fost practic \xc3\xaentemeiat \xc3\xaen 1783, c\xc3\xa2nd a \xc3\xaenceput colonizarea  cu \xc8\x99vabi proveni\xc8\x9bi din diferite zone ale Germaniei. Pe locul unde s-au a\xc8\x99ezat exista o p\xc4\x83dure care a fost defri\xc8\x99at\xc4\x83 pentru a face loc caselor coloni\xc8\x99tilor. Ei f\xc4\x83ceau casele din c\xc4\x83r\xc4\x83mizi de p\xc4\x83m\xc3\xa2nt cu paie. Din locul de unde s-a luat p\xc4\x83m\xc3\xa2ntul se afl\xc4\x83 balta de la Bacova. Satului i-a fost dat numele de Bachovar, \xc3\xaen cinstea comisarului districtual Ioan Bacho. La scurt timp dup\xc4\x83 venirea primilor coloni\xc8\x99ti, \xc3\xaen 1785, Bacova a fost devastat\xc4\x83 de turci. Prima datare scris\xc4\x83 se reg\xc4\x83se\xc8\x99te \xc3\xaen anul 1787 sub numele de Bachova, iar \xc3\xaen anul 1847 \xc3\xaen Bachovar._NEWLINE_Dup\xc4\x83 1820 a mai venit un nou val de coloni\xc8\x99ti germani din Boemia, \xc8\x9b\xc4\x83rani \xc8\x99i me\xc8\x99te\xc8\x99ugari cehi \xc8\x99i slovaci. Elementul german a r\xc4\x83mas cel dominant, ceilal\xc8\x9bi coloni\xc8\x99ti fiind asimila\xc8\x9bi._NEWLINE_\xc3\x8en primul r\xc4\x83zboi mondial au murit 79 de oameni pentru care s-a ridicat un monument \xc3\xaen parcul de l\xc3\xa2ng\xc4\x83 biseric\xc4\x83._NEWLINE_\xc3\x8en timpul \xc8\x99i imediat dup\xc4\x83 cel de al doilea r\xc4\x83zboi mondial au murit 103 oameni, (76 \xc3\xaen Germania, 15 \xc3\xaen armat\xc4\x83 rom\xc3\xa2n\xc4\x83, 3 \xc3\xaen lag\xc4\x83re de prizonieri, 2 la atacuri aeriene \xc8\x99i 7 la grani\xc8\x9ba ung. rom. la \xc3\xaentoarcere \xc3\xaen \xc8\x9bar\xc4\x83). Dup\xc4\x83 1945 circa 20% din popula\xc8\x9bie (438, \xc3\xaentre 17-50 de ani 203 b\xc4\x83rba\xc8\x9bi \xc8\x99i 235 de femei) a fost deportat\xc4\x83 \xc3\xaen Rusia \xc3\xaen actuala Ucrain\xc4\x83 in Lagarul Tsistjakowa, \xc3\xaen zona carbonifer\xc4\x83 a Donului pentru lucr\xc4\x83ri miniere (c\xc4\x83rbuni) \xc3\xaen mina Krasnodar, dintre care 57 nu s-au mai \xc3\xaentors. Pentru ei sa ridicat un monument in cimitirul satului cu ocazia aniversarii a 200 de ani de existenta a satului in 1986._NEWLINE_Comunitatea german\xc4\x83 s-a diminuat constant, suferind un ultim \xc8\x99oc dup\xc4\x83 Revolu\xc8\x9bia rom\xc3\xa2n\xc4\x83 din 1989, c\xc3\xa2nd marea majoritate a etnicilor germani (circa 1.308) au emigrat \xc3\xaen Germania._NEWLINE_\xc3\x8en 1988 a avut loc un cutremur cu epicentrul l\xc3\xa2ng\xc4\x83 Buzia\xc8\x99, care a afectat mai multe case din zon\xc4\x83, inclusiv din Bacova.\n_START_SECTION_\nTradi\xc8\x9bia viticol\xc4\x83\n_START_PARAGRAPH_\nO caracteristic\xc4\x83 aparte a localit\xc4\x83\xc8\x9bii o constituie tradi\xc8\x9bia viticol\xc4\x83. \xc3\x8enc\xc4\x83 de la mijlocul secolului XIX, coloni\xc8\x99tii germani au g\xc4\x83sit aici un teren propice viticulturii (dealul Silagiului) \xc8\x99i au aplicat cuno\xc8\x99tin\xc8\x9bele aduse din regiunile de ba\xc8\x99tin\xc4\x83 unde cultivarea vi\xc8\x9bei de vie constituia o activitate important\xc4\x83 \xc8\x99i cu tradi\xc8\x9bie (germani veni\xc8\x9bi din regiunea viticol\xc4\x83 Mosel-Saar-Ruwer). Este de remarcat c\xc4\x83 spre sf\xc3\xa2r\xc8\x99itul secolului XIX, coloni\xc8\x99ti emigra\xc8\x9bi \xc3\xaen America au adus aici specii de vi\xc8\x9b\xc4\x83 de vie nobil\xc4\x83 (riesling, muscat, burgunder, schiller etc.) \xc3\xaentr-o perioad\xc4\x83 c\xc3\xa2nd tipurile de vi\xc8\x9b\xc4\x83 de vie nobile erau gelos protejate de \xc8\x9b\xc4\x83rile cu tradi\xc8\x9bie viticol\xc4\x83. La Bacova aproape fiecare cas\xc4\x83 avea propria produc\xc8\x9bie de vin pentru consum, dar exista \xc8\x99i un surplus care era v\xc3\xa2ndut, cel mai des proprietarilor de birturi din Timi\xc8\x99oara p\xc3\xa2n\xc4\x83 \xc8\x99i \xc3\xaen str\xc4\x83in\xc4\x83tate. \xc3\x8en prezent produc\xc8\x9bia de vin \xc3\xaen localitate s-a redus la minimum, vinul de Bacova fiind inexistent \xc3\xaen comer\xc8\x9b.\n_START_SECTION_\nBiserica\n_START_PARAGRAPH_\nDe remarcat biserica, a c\xc4\x83rei turn are o \xc3\xaen\xc4\x83l\xc8\x9bime de 56 m \xc8\x99i a fost inaugurat\xc4\x83 \xc3\xaen anul 1867. Este construit\xc4\x83 \xc3\xaen stil gotic \xc8\x99i este a doua biseric\xc4\x83 a satului de la \xc3\xaentemeiere.\n_START_SECTION_\nSport\n_START_PARAGRAPH_\nActivit\xc4\x83\xc8\x9bile sportive nu au lipsit din via\xc8\x9ba satului. Dup\xc4\x83 al doilea r\xc4\x83zboi mondial, aproape pe fiecare strad\xc4\x83 a existat c\xc3\xa2te o popic\xc4\x83rie improvizat\xc4\x83. Dupa ce s-a f\xc4\x83cut o popic\xc4\x83rie modern\xc4\x83, celelalte au disp\xc4\x83rut. Din lipsa banilor nu s-a ajuns niciodat\xc4\x83 \xc3\xaen prima lig\xc4\x83. Satul a fost reprezentat \xc3\xaen prima lig\xc4\x83 cu c\xc3\xa2\xc8\x9biva juc\xc4\x83tori la cluburile din Timi\xc8\x99oara. \xc3\x8en sat a mai fost \xc8\x99i o echip\xc4\x83 de fotbal. Echipele aveau numele de "Recolta Bacova".'